ΑΠΟΦΑΣΗ ΤΟΥ ΣΥΜΒΟΥΛΙΟΥ της 30ής Ιουνίου 1997 για την κατάργηση της απόφασης σχετικά με την ύπαρξη υπερβολικού ελλείμματος στις Κάτω Χώρες (97/416/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 Γ παράγραφος 12,

τη σύσταση της Επιτροπής,

Εκτιμώντας:

ότι το δεύτερο στάδιο για την πραγματοποίηση της Οικονομικής και Νομισματικής Ένωσης άρχισε την 1η Ιανουαρίου 1994 7 ότι το άρθρο 109 Ε παράγραφος 4 της συνθήκης ορίζει ότι κατά το δεύτερο στάδιο τα κράτη μέλη προσπαθούν να αποφεύγουν τα υπερβολικά δημοσιονομικά ελλείμματα 7

ότι υπάρχει διαδικασία υπερβολικού ελλείμματος η οποία προβλέπει την έκδοση απόφασης για την ύπαρξη υπερβολικού ελλείμματος και την κατάργηση της απόφασης αυτής μετά τη διόρθωση του ελλείμματος 7 ότι, κατά το δεύτερο στάδιο για την πραγματοποίηση της Οικονομικής και Νομισματικής Ένωσης, η διαδικασία σχετικά με τα υπερβολικά ελλείμματα διέπεται από το άρθρο 104 Γ, πλην των παραγράφων 1, 9 και 11 7 ότι το πρωτόκολλο για τη διαδικασία του υπερβολικού ελλείμματος, το οποίο προσαρτάται στη συνθήκη, περιέχει συμπληρωματικές διατάξεις για την εφαρμογή της διαδικασίας αυτής 7 ότι ο κανονισμός (ΕΚ) αριθ. 3605/93 (1) καθορίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου 7

ότι, μετά από σύσταση της Επιτροπής, σύμφωνα με το άρθρο 104 Γ παράγραφος 6, το Συμβούλιο διαπίστωσε την ύπαρξη υπερβολικού ελλείμματος στις Κάτω Χώρες 7 ότι, σύμφωνα με το άρθρο 104 Γ παράγραφος 7, το Συμβούλιο απηύθυνε συστάσεις στις Κάτω Χώρες προκειμένου να θέσουν τέρμα στην κατάσταση αυτή 7

ότι, σύμφωνα με το άρθρο 104 Γ παράγραφος 12, το Συμβούλιο καταργεί απόφαση με την οποία διαπιστώνεται η ύπαρξη υπερβολικού ελλείμματος εφόσον, κατά τη γνώμη του, το υπερβολικό έλλειμμα στο οικείο κράτος μέλος έχει διορθωθεί 7

ότι, κατά την κατάργηση της εν λόγω απόφασης, το Συμβούλιο αποφασίζει βάσει σύστασης της Επιτροπής 7 ότι τα στοιχεία που διαβίβασε η Επιτροπή και τα οποία έλαβε από την έκθεση που της υπέβαλαν οι Κάτω Χώρες τον Μάρτιο του 1997, σύμφωνα με τις διατάξεις του κανονισμού (ΕΚ) αριθ. 3605/93, αιτιολογούν τα ακόλουθα συμπεράσματα:

Το 1994 και το 1995, το δημόσιο έλλειμμα σημείωσε μέτρια αύξηση και ανήλθε στο 4 % του ΑΕΠ, εν μέρει λόγω των έκτακτων δαπανών για την υλοποίηση της μεταρρύθμισης του τομέα των κοινωνικών κατοικιών. Έκτοτε η τάση αυτή αντιστράφηκε. Για το 1996, το Συμβούλιο είχε συστήσει τη μείωση του ελλείμματος σε επίπεδα σαφώς κατώτερα του 2,8 % του ΑΕΠ: πράγματι, ανήλθε στο 2,4 % του ΑΕΠ, δηλαδή σε επίπεδο κατώτερο της τιμής αναφοράς της συνθήκης, και αναμένεται ότι το 1997 θα υποχωρήσει μέχρι το 2,3 % περίπου του ΑΕΠ. Σύμφωνα με το ενημερωτικό πρόγραμμα σύγκλισης των Κάτω Χωρών, το δημόσιο έλλειμμα αναμένεται ότι θα συνεχίσει να μειώνεται, για να υποχωρήσει στο 1,5 % το 1998.

Η δυναμική αναπτυξιακή πορεία και η μείωση του ελλείμματος συνετέλεσαν στη διαμόρφωση της πτωτικής πλέον τάσης του δείκτη ακαθάριστου δημοσίου χρέους: αφού ανήλθε στο ανώτερο επίπεδο του 80,5 % του ΑΕΠ το 1993, ο δείκτης υποχώρησε στο 78,5 % το 1996.

Το έλλειμμα, το οποίο το 1996 κυμάνθηκε σε επίπεδα κατώτερα της τιμής αναφοράς της συνθήκης, αναμένεται ότι θα διατηρηθεί στα ίδια επίπεδα το 1997 και ότι θα συνεχίσει να μειώνεται μεσοπρόθεσμα 7 ο δείκτης του ακαθάριστου χρέους κινείται πλέον πτωτικά, και η τάση αυτή αναμένεται ότι θα επιταχυνθεί κατά τη διάρκεια των προσεχών ετών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από τη συνολική εκτίμηση προκύπτει ότι το υπερβολικό έλλειμμα των Κάτω Χωρών έχει διορθωθεί.

Άρθρο 2

Η απόφαση του Συμβουλίου της 26ης Σεπτεμβρίου 1994 με την οποία διαπιστώνεται η ύπαρξη υπερβολικού ελλείμματος στις Κάτω Χώρες καταργείται.

Άρθρο 3

Η παρούσα απόφαση απευθύνεται στο Βασίλειο των Κάτω Χωρών.

Λουξεμβούργο, 30 Ιουνίου 1997.

Για το Συμβούλιο

Ο Πρόεδρος

A. NUIS

(1) Κανονισμός (ΕΚ) αριθ. 3605/93 του Συμβουλίου, της 22ας Νοεμβρίου 1993, για την εφαρμογή του πρωτοκόλλου σχετικά με τη διαδικασία υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (ΕΕ αριθ. L 332 της 31. 12. 1993, σ. 7).